የተግባር ተኮሩ ተቋም ፍሬዎች
አገሪቷ ለቴክኖሎጂ ሽግግር የሰጠችውን ልዩ ትኩረት ተከትሎ እንደ አውሮፓውያን አቆጣጠር በ2005 “ኢትዮ-ቻይና ፖሊ ቴክኒክ መምህራን ኮሌጅ” በሚል የተቋቋመውና በ2011 አሁን ወዳለበት ማንነቱ ከፍ እንዲል የተደረገው የፌዴራል ቴክኒክና ሙያ ትምህርትና ስልጠና ኢንስቲትዩት በቅርቡ በተለያዩ የሙያ መስኮች ያሰለጠናቸውን ከአንድ ሺህ በላይ ተማሪዎች ማስመረቁ ይታወሳል። ኢንስቲትዩቱ በአጠቃላይ በመጀመሪያ ዲግሪ በ22 እና
በሁለተኛ ዲግሪ በስምንት የሙያ መስኮች የተግባርና የንድፈ ሃሳብ ስልጠና የወሰዱ 1ሺህ 454 ተማሪዎችን ያስመቀረ ሲሆን ከነዚህ ውስጥ 218 ቱ ሴቶች
እንዲሁም 1ሺህ 236ቱ ወንዶች ናቸው። ይህ በሀገራችን ብቻ ሳይሆን “በምስራቅ አፍሪካ በከፍተኛ ትምህርት ደረጃ ያለ ብቸኛ የቴክኒክና ሙያ ኢንስቲትዩት ለሀገራችን ኢንዱስትሪ ዘርፍ ግብአት የሚሆን የሰው ሀብት የማበርከት ተልእኮን ይዞ በመስራት ላይ ይገኛል። ኢንስቲትዩቱ የራሱ ሥርዓተ- ትምህርት ያለው ሲሆን 50 በመቶ በተግባር፣ 50 በመቶ ደግሞ በንድፈ-ሃሳብ ላይ የተመሰረተ ነው። ሰልጣኞችም ከአገራችን ተጨባጭ ሁኔታ አኳያ እየቃኙ የተለያዩ ሀገራዊ ፋይዳ ያላቸውን ቴክኖሎጂዎች እየቀዱ እና እያላመዱ ለጥቃቅንና አነስተኛ የንግድ ስራ ተቋማት የማስተላለፍ አቅም ያላቸውን ተማሪዎች እንዲያበቃ ሆኖ የተዘጋጀ ነው። ተማሪዎቹ ቴክኖሎጂን የመቅዳትና የማላመድ ተግባርን በጥናትና ምርምር ላይ በመመስረት በስልጠና ላይ ባሉበት ወቅት በተግባር የተለማመዱበትና የሰሩበት በመሆኑ በተለያዩ ዘርፎች ውጤታማነታቸውን አሳይተዋል። የዘንድሮዎቹ ተመራቂዎችም ከምረቃቸው በፊት በተዘጋጀው ኤግዚቢሽን ላይ የሰሯቸው ችግር ፈቺ የቴክኖሎጂ ውጤቶችን ለህዝብ አቅርበዋል። ከነዚህም ውስጥ የግሪስ ማምረቻ፣ የበቆሎ መፈልፈያ፣ የፕላስቲክ ከረጢቶችን በመፍጨት ለዳግም ምርት የሚያዘጋጅ፣ የበቆሎ መፈልፈያ፣ የፌሮ ማጠፊያ፣ ብሎኬት ማምረቻ፣ የሻማ ማምረቻ እና ሌሎች ከ30 በላይ
የውጭ ምንዛሪን የሚያድኑ ማሽኖችን ለአብነት ያህል መጥቀስ ይቻላል። ኢንስቲትዩቱ ይበልጥ ውጤታማ እንዲሆን በሚያስችሉ ዘርፎች ማለትም የአሰልጣኞችና የአመራሮች እውቀትና ክህሎት ክፍተት በመለየት የአቅም ግንባታ ስልጠና መስጠት፣ ነጻ የትምህርት እድል (scholarship) እንዲያገኙ ማድረግ፣ ቤተ ሙከራዎች በዘመናዊ ግብዓቶች እንዲሟሉ ማስቻል፣ ጥናትና ምርምር እንዲሁም የቴክኖሎጂ ሽግግር ላይ በማተኮር ከበርካታ የውጭና የሀገር ውስጥ መሰል ተቋማትና ሌሎች ባለ ድርሻ አካላት ጋር ለመስራት ማቀዱ በምረቃ ሥነ-ሥርዓቱ ላይ ተገልጿል። ኢንስቲትዩቱ የትምህርት ጥራትን ከመጠበቅና ብቁና ተወዳዳሪ የሆኑ ሙያተኞችን ከማፍራት አንጻር ከጊዜ ወደ ጊዜ እያደገ መምጣቱን ተከትሎ በርካታ የውጭ አገራት የትምህርት ተቋማት አብሮ ለመስራትና ለመደገፍ እያሳዩ ያለው ፍላጎት እና ተነሳሽነት እየጨመረ መምጣቱን ዋና ዳይሬክተሩ አቶ ተሻለ በሬቻ ገልፀዋል። የኢንስቲትዩቱን አካዳሚክ ም/ዋና
ዳይሬክተር አቶ ሀብቶም ገ/እግዚአብሔርን ጠቅሶ
የተቋሙ ድረ-ገፅ እንዳሰፈረው በተቋሙ በሚሰጡ በተለይም በጨርቃጨርቅና ፋሽን፣ በቆዳና የቆዳ ውጤቶች፣ በብረታብረት ስራ፣ በኤሌክትሪክ፣ በኤሌክትሮኒክስና ኢንፎርሜሽን ኮሚኒኬሽን ቴክኖሎጂ የትምህርት ዘርፎች ባለው ልህቀት ሌሎች አብረውት ለመስራት ስምምነት ላይ ደርሰዋል። በቻይና የሚገኙ ስድስት የቴክኒክና ሙያ ትምህርት ተቋማት ተወካዮች ከኢንስቲትዩቱ ጋር በጋራ ለመስራት የሚያስችላቸውን የስምምነት ውል ተፈራርመዋል። ይህም የሀገራችንን የቴክኖሎጂ ሽግግር ሂደት እንደሚያፋጥነው ይጠበቃል። በየአመቱ በሁሉም የትምህርት ክፍሎች የሚገኙ ተመራቂ ተማሪዎች የመመረቂያ ስራዎቻቸውን (project) ለአንድ ሳምንት በሚቆይ ኤግዚቢሽን ለህዝብ እይታ የሚያቀርቡ ሲሆን፤ እስካሁን ከተገኘው ልምድ መረዳት እንደተቻለው በተቋሙ በርካታ ባለሙያዎችን ማፍራት ተችሏል። በምረቃ ሥነ ሥርዓቱ ላይ አግኝተን ካነጋገርናቸው ምሩቃን መካከል አንዷ ውባለም አስቀናው ትባላለች። የኮንስትራክሽን ቴክኖሎጂ ትምህርት ዘርፍ የመጀመሪያ ዲግሪ ምሩቅ ነች። እንደ ውባለም ገለፃ የጥናት መስኩ የሚያተኩረው ባጠቃላይ በቤት ግንባታ ላይ ሲሆን ከዲዛይን እስከ ፕላን ይዘልቃል። በተለይ እሷ የሰለጠነችው በቴክኖሎጂ ዘርፍ በመሆኑ ድሮ ኩረጃ ላይ የተንጠለጠለው የአገራችን አሰራር አሁን መቶ በመቶ ኮፒ ወደ ማድረግ ማሸጋገር ተችሏል። ይህ ደግሞ ዘርፉ አዋጭ እንዲሆን አድርጎታል። “እኛ ተደራጅተን የራሳችንን ድርጅት መክፈት እንጂ የመንግስት ስራ ወይም እጅ አንጠብቅም” ስትልም አስተያየቷን አካፍላናለች። ሌላው አስተያየቱን የሰጠን በአውቶሞቲቭ ቴክኖሎጂ የሁለተኛ ዲግሪ ምሩቁና ሜዳሊያ ተሸላሚው ቴዎድሮስ ኬሌ ሲሆን ዘርፉ ከተሽከርካሪዎች ደህንነት፣ የአካባቢ አየር ንብረትና የሀገር ኢኮኖሚ ጋር በቀጥታ የተያያዘ እንደመሆኑ እሱም ከዚህ በኋላ በሙያው በከፍተኛ ደረጃ አስተዋፅኦ እንደሚያደርግ ይገልፃል። ከተሽከርካሪዎች አኳያ ከሳይንሱ ጀምሮ እስከ አጠቃላይ አወቃቀሩ ድረስ ያለውን በተመለከተ በቂ እውቀት መጨበጥ እንደቻለ የሚናገረው ቴዎድሮስ፣ ዘርፉ ለሀገራችን በጣም አስፈላጊ መሆኑንም ይናገራል። አውቶሞቲቭ ቴክኖሎጂን
በመጀመሪያ ዲግሪ ደረጃ
ያጠናው፤ የማእረግ ተመራቂውና
ዋንጫ ተሸላሚው ሀብታሙ
ሲሳይም ያረጋገጠልን ይህንኑ
ሃሳብ ነው። ሀብታሙ
ከአየር ብክለት የፀዳ
የትራንስፖርት አገልግሎት እንዲኖር
መስራት ላይ እንደሚያተኩርና
በኢንስቲትዩቱ የቀሰመው እውቀትም
ለዚህ እንደሚያበቃው ይናገራል።አዲስ ዘመን ሀምሌ 29/2011 ግርማ መንግሥቴ